钦定古今图书集成/明伦汇编/官常典/第552卷 > 桓伊
## 钦定古今图书集成/明伦汇编/官常典/第552卷 > 桓伊

按《晋书桓宣传》：“宣族子伊，字叔夏，父景，有当世才干，
仕至侍中、丹阳尹、中领军、护军将军、长社侯。伊有武
干，标格简率，为王濛、刘惔所知。频参诸府军事，累迁
大司马参军。时苻坚强盛，边鄙多虞，朝议选能距捍
疆场者，乃授伊淮南太守，以绥御有方，进督豫州之
十二郡、扬州之江西五郡军事、建威将军、历阳太守”，
淮南如故。与谢元共破贼别将王鉴、张蚝等，以功封
宣城县子，又进都督豫州诸军事、西中郎将、豫州刺
史。及苻坚南寇，伊与冠军将军谢元、辅国将军谢琰
俱破坚于肥水，以功封永修县侯，进号右军将军，赐
钱百万，袍表千端。伊性谦素，虽有大功，而始终不替。
善音乐，尽一时之妙，为江左第一。有蔡邕《柯亭笛》，常
自吹之。王徽之赴召京师，泊舟青溪侧，素不与徽之
相识。伊于岸上过，船中客称伊小字曰：“此桓野王也。”
徽之便令人谓伊曰：“闻君善吹笛，试为我一奏。”伊是
时已贵显，素闻徽之名，便下车，踞胡床，为作三调，弄
毕便上车去，客主不交一言。时谢安女婿王国宝，专
利无检行，安恶其为人，每抑制之。及孝武末年，嗜酒
好内，而会稽王道子昏醟尤甚，惟狎昵谄邪。于是国
宝谗谀之计，稍行于主相之间，而好利险诐之徒以
安功名盛极而构会之，嫌隙遂成。帝召伊饮䜩，安侍
坐。帝命伊吹笛，伊神色无迕，即吹为一弄，乃放笛云：
“臣于筝分乃不及笛，然自足以韵合歌管。请以筝歌，
并请一吹笛人。”帝善其调达，乃敕御妓奏《笛。伊》又云：
“御府人于臣必自不合，臣有一奴，善相便串。”帝弥赏
其放率，乃许召之。奴既吹笛，伊便抚筝而歌《怨诗》，曰：
“为君既不易，为臣良独难。忠信事不显，乃有见疑患。
周旦佐文武，金縢功不刊。推心辅王政，二叔反流言。
声节慷慨，俯仰可观。”安泣下沾衿，乃越席而就之，捋
其须曰：“使君如此不凡。”帝甚有愧色。伊在州十年，绥
抚荒杂，甚得物情。桓冲卒，迁都督江州荆州十郡豫
州四郡军事、江州刺史，将军如故，假节。伊到镇，以边
境无虞，宜以宽恤为务，乃上疏以江州虚耗，加连岁
不登，今馀户有五万六千，宜并合小县，除诸郡逋米，
移州还镇豫章。诏令移州寻阳，其馀皆听之。伊随宜
拯抚，百姓赖焉。在任累年，征拜护军将军，以右军府
千人自随，配护军府，卒官，赠右将军，加散骑常侍，谥
曰烈。初，伊有马步铠六百领，豫为表令死乃上之。表
曰：“臣过蒙殊宠，受任西藩。淮南之捷，逆兵奔北，人马
器铠，随处放散。于时收拾败破，不足贯连。比年营缮，
并已修整。今六合虽一，馀烬未灭。臣不以朽迈，犹欲
输效力命，仰报皇恩。此志永绝，衔恨泉壤。谨奉输马
具装百具、步铠五百领，并在寻阳，请勒所属领受。”诏
曰：“伊忠诚不遂，益以伤怀。”仍受其所上之铠。子肃之
嗣。